છેડછાડ, હિંસા, મશ્કરી અને અણગમાભર્યા સ્પર્શ સ્ત્રીઓને થતા જ રહે છે. ભીડભાડવાળી ટ્રેન, બસમાં કે રસ્તા પર ગિરદીનો લાભ લઈને સ્ત્રીઓની છેડતી કરવાના બનાવ તો સાવ સામાન્ય થઈ ગયા છે. આ તો બધી સામાન્ય સ્ત્રીઓની વાત થઈ, પણ સેલિબ્રિટીઝ સાથે તો કદાચ સુરક્ષા જવાનો હાજર હોવા છતાં પણ આવા બનાવોના ભોગ બનવાનું સામાન્ય છે. આવી હાઈ પ્રોફાઇલ સેલિબ્રિટીઝ પણ પબ્લિક સ્થળે હૅરેસમેન્ટનો ભોગ બને છે. થોડા સમય પહેલાં ઍક્ટ્રેસ બિપાશા બાસુ દુર્ગાપૂજા માટે ગઈ હતી ત્યારે તેને હેરાનગતિ થઈ હતી. કૅટરિના કૈફને પણ ભયંકર અનુભવ થયો હતો, જ્યારે એક ટોળું તેની સાવ પડખે આવી ગયું હતું અને એમાંના ઘણા તેને સ્પર્શ કરવા લાગ્યા હતા. આ બનાવોના પ્રત્યાઘાતમાં ઍક્ટ્રેસ મિનિષા લાંબાએ કહ્યું હતું કે આ ખરેખર દુ:ખદ બાબત છે કે ચાર રાજ્યમાં મહિલા મુખ્ય પ્રધાન હોવા છતાં આવા બનાવો બની રહ્યા છે અને આપણો દેશ સ્ત્રીઓ માટે અસલામત છે.